|  |  |
| --- | --- |
|  | Økonomi & Service  J.nr. 0411-00072  Den 11. maj 2017 |

**Revisionsinstruks**

**for**

**tilskud ydet af Miljøstyrelsen.**

For revision af regnskaber på kr. 100.000 eller derover.

Denne revisionsinstruks omfatter revision af regnskaber for projekter under visse af Miljøstyrelsens tilskudsordninger. Af bilag 1 fremgår en oversigt over de omfattede tilskudsordninger. Revisionsinstruksen kan derudover anvendes i forbindelse med samarbejdsaftaler om rådgivning og bistand til Miljøstyrelsen.

Revisionsinstruksen omfatter institutioner og virksomheder, der *ikke* revideres af Rigsrevisionen. Det forudsættes derfor at revisor anvender de pr. 1. januar 2017 gældende standarder for offentlig revision (SOR), svarende til SOR 5-7. Det forudsættes ligeledes, at en revision følger de til enhver tid gældende standarder for revision af offentlige tilskud.

Revisionsinstruksen gælder for revision af regnskaber med regnskabsafslutning den 15. december 2017 eller senere, i henhold til SOR 5.

**§ 1.** Revisionen udføres af en statsautoriseret eller registreret revisor, af Kommunernes Revisionsafdeling, af andre kommunale revisionsorganer eller af regionernes revisionsorganer. Revisionen for kommuner eller regioner udføres af en statsautoriseret eller registreret revisor i overensstemmelse med gældende bekendtgørelse om kommunernes eller regionernes budget og regnskabsvæsen.

*Stk.* 2. I tilfælde af revisorskifte i projektperioden skal den tiltrædende revisor rette henvendelse til den fratrædende revisor, der har pligt til at oplyse grunden til fratrædelsen.

**§ 2.**  Revisionen foretages i overensstemmelse med god offentlig revisionsskik, således som dette begreb er fastlagt i § 3 i lov om revision af statens regnskaber m.v. (Rigsrevisorloven), såvel som i standarder for offentlig revision (SOR) 5-7, og er desuden præciseret nedenfor i stk. 2 og 3, samt §§ 3-7.

*Stk*. 2. Ved revisionen efterprøves, om projektregnskabet er rigtigt, og om de dispositioner, der er omfattet af regnskabsaflæggelsen, er i overensstemmelse med meddelte bevillinger, love og andre forskrifter, samt med indgåede aftaler og sædvanlig praksis.

*Stk.3.* Der foretages endvidere en vurdering af, hvorvidt der er taget skyldige økonomiske hensyn ved forvaltningen af de midler, der er omfattet af projektregnskabet.

**§ 3.** Revisionens omfang afhænger af tilsagnshavers administrative struktur og forretningsgange, herunder den interne kontrol og andre forhold af betydning for regnskabsaflæggelsen. Desuden har tilskuddets (tilsagnets) størrelse betydning for revisionens omfang.

**§ 4**. Ved revisionen skal revisor efterprøve:

1. Om projektregnskabet er rigtigt, dvs. uden væsentlige fejl eller mangler, og om det er sammenligneligt med det projektbudget, der er grundlag for Miljøstyrelsens tilsagn inklusiv eventuelt senere aftalte ændringer.
2. Om tilskudsbetingelserne er opfyldt, herunder de bestemmelser og vilkår, der er angivet i Miljøstyrelsens tilsagnsbrev med eventuelle bilag og eventuel bekendtgørelse, som der heri henvises til, samt vejledninger og revisionsinstruks.
3. Om tilskudsmodtager har foretaget en faglig afrapportering i de tilfælde, hvor tilskudsyder har stillet krav herom, samt hvorvidt de data, der ligger til grund herfor, er pålidelige.
4. Om midlerne er anvendt til formålet og i overensstemmelse med det budget, der ligger til grund for tilsagnet om tilskud med senere ændringer, herunder at projektet er gennemført inden for den fastsatte frist.
5. Om tilskudsmodtager har udvist sparsommelighed, produktivitet og effektivitet.
6. Om de oplysninger, tilskudsmodtager har meddelt Miljøstyrelsen om opfyldelse af resultatkravene, er dokumenterede.
7. Om tilskudsmodtager har leveret egenfinansiering i overensstemmelse med tilsagnsbrevet.
8. Om der i projektregnskabet er medtaget udgifter, som er afholdt, før Miljøstyrelsens tilsagn forelå.

*Stk.2*. Revisionen kan udføres ved stikprøvevise undersøgelser.

**§ 5.** Tilskudsmodtager skal give revisor de oplysninger, som må anses af betydning for bedømmelsen af projekt­regnskabet samt for revisors vurdering af forvaltningen, herunder opnåede mål og resultater. Tilskudsmodtager skal give revisor adgang til at foretage de under­søgelser, denne finder nødvendige, og tilskudsmodtager skal desuden sørge for, at revisor får de oplysninger og den bistand, som revisor anser for nødvendig for udførelsen af sit hverv.

**§ 6.** Bliver revisor opmærksom på lovovertrædelser eller tilsidesættelser af forskrifter af væsentlig betydning i forbindelse med midlernes forvaltning, påhviler det revisor straks at give til­sagns­haver meddelelse derom, samt at påse at tilsagnshaver inden 3 uger giver Miljøstyrelsen meddelelse herom. I modsat fald er det revisors pligt at orientere Miljøstyrelsen. Revisors bemærkninger indsendes sammen med meddelelsen.

*Stk.*2. Det samme gælder, hvis revisor under sin revision eller på anden måde bliver opmærksom på, at projektets gennemførelse er usikker af økonomiske eller af andre grunde.

**§ 7.** Det reviderede projektregnskab forsynes med en påtegning, hvoraf det skal fremgå, at regnskabet er revideret i overensstemmelse med kravene i Bekendtgørelse om godkendte revisorers erklæringer§ 3-8 (BEK nr 736 af 17/06/2016) og med reglerne i denne instruks. Påtegningen ønskes, uanset at regnskabet ikke opfylder betingelserne i bekendtgørelsens§ 2, nr. 1 eller 2. Forbehold og supplerende oplysninger skal fremgå af påtegningen. De samlede projektudgifter oplyses i påtegningen. I øvrigt henvises til Rigsrevisionens [publikation om Forvaltning af offentlige tilskud af april 2015.](http://www.rigsrevisionen.dk/media/2037823/Forvaltning-offentlige-tilskud.pdf)

*Stk.*2. Revisor skal afgive en revisionsberetning med revisors vurdering og konklusion vedrørende den udførte revision jf. § 4. Beretningen kan afgives i tilslutning til påtegningen eller i en revisionsprotokol.

*Stk. 3* Revisorens erklæring skal udformes med udgangspunkt i eksemplet i bilag 2 til denne revisionsinstruks.

*Stk.4*. Tilskudsmodtager indsender genpart af revisionsberetningen til Miljøstyrelsen sammen med det revisorpåtegnede projektregnskab.

**§ 8.** Nærværende instruks træder i kraft den 11. maj 2017.

**Bilag 1. Tilskudsordninger omfattet af revisionsinstruksen**

**Følgende tilskudsordninger er omfattet af revisionsinstruksen:**

Oprydning efter udslip fra villaolietanke FL § 24.52.07

Teknologipuljen FL § 24.52.08

Indsamlingsordning vedrørende bærbare batterier FL § 24.53.06

Miljømærkeordninger, formidling mv. FL § 24.53.11

Ressourcestrategi FL § 24.53.12

Aktiviteter vedrørende bekæmpelsesmidler FL § 24.54.31

Ordninger for reduktion af partikeludslip FL § 24.55.05

Virksomhedsordningen FL § 24.55.06

Etablering af biocovers på affaldsdeponier FL § 24.55.07

Miljøteknologisk Udviklings- og Demonstrationsprogram FL § 24.55.09

Miljøstøtte til Arktis mv. FL § 24.56.13

**Bilag 2. Paradigme for revisors erklæring**

**Erklæring om offentlig revision af projekttilskudsregnskab**

Fuldstændigt regnskab efter en begrebsramme, der ikke kan fraviges.

Regnskab omfattet af begrebsramme med særligt formål.

Regnskabet indeholder ikke en ledelsesberetning.

Revisors konklusion uden modifikationer. Fortsat drift er ikke et regnskabsprincip i begrebsrammen. Såfremt fortsat drift er en forudsætning, må erklæringen tilpasses.

Erklæring efter ISA 700 og med de tilpasninger, der følger efter ISA 800 samt erklæringsbekendtgørelsens kapitel 2, andre erklæringer med sikkerhed.

Revisionen er foretaget i henhold til ISA og god offentlig revisionsskik, jf. Miljøstyrelsens gældende revisionsinstruks.

**DEN UAFHÆNGIGE REVISORS ERKLÆRING**

**Til virksomhedens ledelse og Miljøstyrelsen**

**Erklæring på projektregnskabet**

**Konklusion**

Vi har revideret projektregnskabet for [tilskudsmodtager] for tilskud modtaget under [tilskudspulje], for perioden dd.mm.20xx – dd.mm.20xx for [tilskudsprojekt/projekttitel], Miljøstyrelsens journal nr.: [Journal nr.].

Projektregnskabet aflægges efter bestemmelserne i Miljøstyrelsens tilsagnsbrev af dd.mm.20xx (”tilskudsgivers retningslinjer”).

Det er vores opfattelse, at projektregnskabet i alle væsentlige henseender er rigtigt og derned udarbejdet i overensstemmelse med tilskudsgivers gældende retningslinjer.

**Grundlag for konklusion**

Vi har udført vores revision i overensstemmelse med internationale standarder om revision, de yderligere krav, der er gældende i Danmark, samt god offentlig revisionsskik, idet revisionen udføres på grundlag af bestemmelserne i Miljøstyrelsens gældende revisionsinstruks.

Vores ansvar ifølge disse standarder og krav er nærmere beskrevet i erklæringens afsnit ”Revisors ansvar for revisionen af projektregnskabet”. Vi er uafhængige af tilskudsmodtager i overensstemmelse med internationale etiske regler for revisorer (IESBA’s Etiske regler) og de yderligere krav, der er gældende i Danmark, ligesom vi har opfyldt vores øvrige etiske forpligtelser i henhold til disse regler og krav. Det er vores opfattelse, at det opnåede revisionsbevis er tilstrækkeligt og egnet som grundlag for vores konklusion.

**Fremhævelse af forhold i regnskabet – anvendt regnskabspraksis samt begrænsning i distribution og anvendelse**

Vi henleder opmærksomheden på, at projektregnskabet er udarbejdet i henhold til tilskudsgivers retningslinjer. Projektregnskabet er udarbejdet med henblik på at hjælpe tilskudsmodtager til overholdelse af de regnskabsmæssige bestemmelser i tilskudsgivers retningslinjer. Som følge heraf kan projektregnskabet være uegnet til andet formål.

Vores erklæring er udelukkende udarbejdet til brug for tilskudsmodtager og tilskudsgiver og bør ikke udleveres til eller anvendes af andre parter end tilskudsmodtager og tilskudsgiver.

Vores konklusion er ikke modificeret som følge af disse forhold.

**Fremhævelse af forhold i regnskabet**

*<Indsæt flere, hvis relevant, jf. ISA 800 henholdsvis ISA 706 og erklæringsbekendtgørelsens § 19>.*

**Fremhævelse af forhold vedrørende revisionen**

Tilskudsmodtager har i overensstemmelse med tilskudsgivers retningslinjer medtaget de af tilskudsgiver godkendte budgettal som sammenligningstal i projektregnskabet. Budgettallene har ikke været underlagt revision.

***[Fremhævelse af forhold vedrørende revisionen]***

*<Indsæt flere, hvis relevant, jf. ISA 800 henholdsvis ISA 706>.*

**Ledelsens ansvar for projektregnskabet**

Ledelsen har ansvaret for udarbejdelsen af et projektregnskab, der i alle væsentlige henseender er rigtigt, dvs. udarbejdet i overensstemmelse med tilskudsgivers retningslinjer. Ledelsen har endvidere ansvaret for den interne kontrol, som ledelsen anser for nødvendig for at udarbejde et projektregnskab uden væsentlig fejlinformation, uanset om denne skyldes besvigelser eller fejl.

**Revisors ansvar for revisionen af projektregnskabet**

Vores mål er at opnå høj grad af sikkerhed for, om projektregnskabet som helhed er uden væsentlig fejlinformation, uanset om denne skyldes besvigelser eller fejl, og at afgive en erklæring med en konklusion.

Høj grad af sikkerhed er et højt niveau af sikkerhed, men er ikke en garanti for, at en revision, der udføres i overensstemmelse med internationale standarder om revision og de yderligere krav, der er gældende i Danmark, samt god offentlig revisionsskik, jf. Miljøstyrelsens gældende revisionsinstruks, altid vil afdække væsentlig fejlinformation, når sådan findes. Fejlinformationer kan opstå som følge af besvigelser eller fejl og kan betragtes som væsentlige, hvis det med rimelighed kan forventes, at de enkeltvis eller samlet har indflydelse på de økonomiske beslutninger, som regnskabsbrugerne træffer på grundlag af projektregnskabet.

Som led i en revision, der udføres i overensstemmelse med internationale standarder om revision og de yderligere krav, der er gældende i Danmark, samt god offentlig revisionsskik, jf. Miljøstyrelsens gældende revisionsinstruks, foretager vi faglige vurderinger og opretholder professionel skepsis under revisionen. Herudover:

* Identificerer og vurderer vi risikoen for væsentlig fejlinformation i projektregnskabet, uanset om denne skyldes besvigelser eller fejl, udformer og udfører revisionshandlinger som reaktion på disse risici samt opnår revisionsbevis, der er tilstrækkeligt og egnet til at danne grundlag for vores konklusion. Risikoen for ikke at opdage væsentlig fejlinformation forårsaget af besvigelser er højere end ved væsentlig fejlinformation forårsaget af fejl, idet besvigelser kan omfatte sammensværgelser, dokumentfalsk, bevidste udeladelser, vildledning eller tilsidesættelse af intern kontrol.
* Opnår vi forståelse af den interne kontrol med relevans for revisionen af projektregnskabet for at kunne udforme revisionshandlinger, der er passende efter omstændighederne.
* Tager vi stilling til, om den regnskabspraksis, som er anvendt af ledelsen, er passende, samt om de regnskabsmæssige skøn og tilknyttede oplysninger, som ledelsen har udarbejdet, er rimelige.

Vi kommunikerer med ledelsen om blandt andet det planlagte omfang og den tidsmæssige placering af revisionen samt betydelige revisionsmæssige observationer, herunder eventuelle betydelige mangler i intern kontrol, som vi identificerer under revisionen.

**Erklæring i henhold til anden lovgivning og øvrig regulering**

**Udtalelse om juridisk-kritisk revision og forvaltningsrevision**

Ledelsen er ansvarlig for, at de dispositioner, der er omfattet af regnskabsaflæggelsen, er i overensstemmelse med meddelte bevillinger, love og andre forskrifter samt med indgåede aftaler og sædvanlig praksis, og at der er taget skyldige økonomiske hensyn ved forvaltningen af de midler og aktiviteterne, der er omfattet af projektregnskabet.

I tilknytning til vores revision af projektregnskabet er det i overensstemmelse med god offentlig revisionsskik vores ansvar at udvælge relevante emner til såvel juridisk-kritisk revision som forvaltningsrevision. Ved juridisk-kritisk revision efterprøver vi med høj grad af sikkerhed for de udvalgte emner, om de dispositioner, der er omfattet af regnskabsaflæggelsen, er i overensstemmelse med meddelte bevillinger, love og andre forskrifter samt med indgåede aftaler og sædvanlig praksis. Ved forvaltningsrevision vurderer vi med høj grad af sikkerhed, om de undersøgte systemer, processer eller dispositioner understøtter skyldige økonomiske hensyn ved forvaltningen af de midler og driften af aktiviteterne, der er omfattet af projektregnskabet.

Hvis vi på grundlag af det udførte arbejde konkluderer, at der er anledning til væsentlige kritiske bemærkninger, skal vi rapportere herom.

Vi har ingen væsentlige kritiske bemærkninger at rapportere i den forbindelse.

[By] (revisors kontorsted), [dato]

[Godkendt revisionsfirma]

[CVR-nummer]

[Statsautoriseret/registreret revisor navn og underskrift]